Subject: BIU 50-2008 den 6. marts 2008 - Medlemsforslag om Hotspot tiltrådt
From: <Gemt af Windows Internet Explorer 7>
Date: Tue, 6 May 2008 15:13:24 +0200

Beskæftigelses- og
Integrationsudvalget

DAGSORDEN

for ordinært møde torsdag den 6. marts 2008

6.      Medlemsforslag om forsøg
med Hotspot i Sjælør Boulevard og Akacieparken BIU 50/2008

Medlemsforslaget
er stillet af Socialdemokratiet (A), De Radikale (B), Venstre (V), Dansk
Folkeparti (O) og De Konservative (C).

Det
foreslås,

1.
at Beskæftigelses- og Integrationsudvalget
godkender, at Beskæftigelses- og Integrationsforvaltningen i samarbejde
med Økonomiforvaltningen, Socialforvaltningen og Børne- og
Ungdomsforvaltningen udarbejder en indstilling til Borgerrepræsentationen
om

·
gennemførelse af Hotspotforsøg i området
omkring Sjælør Boulevard og Akacieparken

Beskæftigelses-
og Integrationsudvalgets beslutning i mødet den 6. marts
2008

Der blev foretaget afstemning:

For stemte: Jakob Hougaard (A), Hamid El Mousti
(A),  Jens Nielsen (A), Jan
Andreasen (A), Bjarne Nielsen (B), Heidi Wang (V) og Carl Christian
Ebbesen (O).

Imod stemte: Signe Gold mann (F) og Allan Mylius
Thomsen (Ø).

Peter Schlüter (C) var fraværende.

Indstillingen blev godkendt.

Der var følgende protokolbemærkning fra Signe Goldmann
(F) og Allan Mylius Thomsen (Ø):

SF og Enhedslisten er enige i, at der er brug for en
styrket koordinering af indsatsen, men mener ikke, at Hotspot forslaget er
gennemtænkt i forhold til danske forhold, og frygter derfor, at det ikke
vil spille konstruktivt sammen med den eksisterende indsats.

Motivering

Hollandske storbyer
har med succes indført en synlig, koncentreret og velkoordineret
kriminalitetsforebyggende og kriminalitetsbekæmpende indsats i bydele, hvor der
er et ekstraordinært behov for at højne borgernes sikkerhed og tryghedsfølelse.
De udvalgte områder kaldes "Hotspots".

Forslagsstillerne
ønsker at gennemføre et københavnsk forsøg med Hotspots i området omkring Sjælør
Boulevard og Akacieparken. Netop disse områder er på Københavns Politis
anbefaling udpeget som områder, der er særlig egnet som pilotprojekt for et
forsøg med Hotspots pga. bandekriminalitet.

Hotspotområderne
tænkes fremover udpeget på baggrund af en indikator for den oplevede utryghed og
den dokumenterede kriminalitet i Københavns bydele.

Den bærende idé med
Hotspots er at styrke de eksisterende kriminalitetsforebyggende og
kriminalitetsbekæmpende tiltag i områderne og ikke mindst styrke koordinationen
af indsatsen. Denne koordination sker gennem ansættelse af en særlig
"Hotspotchef", som skal kunne manøvrere på tværs af forvaltninger og uden om
bureaukratiske forhindringer. Hotspotchefen, som forankres organisatorisk i
Beskæftigelses- og Integrationsforvaltningen, afholder regelmæssige møder med
overborgmesteren, politidirektøren, de relevante fagborgmestre og de relevante
forvaltningsdirektører.

Hotspotchefen bliver
leder for et antal professionelle gadeplansarbejdere. Disse medarbejdere skal
være med til at genoprette såvel den faktiske sikkerhed som den oplevede tryghed
gennem tilstedeværelse i gadebilledet og let adgang til det vagthavende
politi.

For hvert Hotspot
skal der på baggrund af en analyse af områdets problemer udarbejdes et
"Hotspotprogram". Programmet er individuelt, men der kan indgå elementer, som
har vist sig hensigtsmæssige andre steder, fx i Rotterdam og Amsterdam. Alle
eksisterende helhedsplaner, SSP-initiativer og socialpædagogiske tilbud mv., som
allerede findes i området, kortlægges og indgår som en integreret del af
hotspotprogrammet.

De
relevante fagudvalg og forvaltninger forpligtes til at sikre, at
Hotspotprogrammet kan gennemføres og at Hotspotchefen kan arbejde på tværs af
kommunens forvaltninger.

Økonomi

Udgiften i 2008 til
forsøget på Sjælør Boulevard og Akacieparken vurderes at blive 4 mill.kr.
Hotspotforsøget kan bl.a. finansieres via Den tværgående Integrationspulje, der
i år har tryghed som tema. Udgiften for 2009 og fremover vil blive søgt afsat i
Beskæftigelses- og Integrationsudvalget i forbindelse med forhandlingerne om
budgettet for 2009.

Indstillingen
forelægges Borgerrepræsentationen senest den 11. juni 2008.